La delegada de Comerç i Mercats es reunix amb el Consell Assessor de Comerç per a traçar les actuacions per la crisi sanitària i econòmica
23 d’abril 2020

![](/media/3yabizb2/57_c_consejo-asesor-comercio-9.jpg)  
_Foto d'arxiu. El Consell Assessor de Comerç de Sagunt reunit._  

La regidora, Gloria Parra, es va reunir ahir, de manera telemàtica, amb el Consell Assessor de Comerç de Sagunt per a analitzar els plans d'actuació per a reactivar el comerç local davant la crisi sanitària provocada pel coronavirus.

  

En esta reunió de 3 hores, Parra ha expressat que un dels temes que es van tractar va ser la posada en marxa d’una campanya de dinamització una vegada que es permeta obrir els comerços, per a potenciar el consum local, un objectiu clar de l'Ajuntament de Sagunt.

  

A més, ha afirmat que, de manera simultània a esta campanya, també es desenvoluparà una campanya de sensibilització: «**Hui mateix començarem a gestionar esta iniciativa triant l'empresa publicitària que farà un o dos vídeos, que intentaran commoure la ciutadania i provocar un esperit de solidaritat i de revisar els hàbits de consum, ja que comprar en el xicotet comerç local és un hàbit de consum molt responsable, solidari i ecologista». I és que, segons ha explicat Parra, gràcies a esta pràctica de compra local «evitarem tindre una ciutat com la que tenim hui dia; tot tancat, una imatge desoladora i una ciutat grisa**».

  

D'altra banda, la regidora ha comunicat que en estos plans també estan inclosos els protocols de seguretat per a evitar contagis, a més que s'està estudiant la via per la qual el mateix Departament de Comerç i Mercats faça una inversió en elements de seguretat i ajudar d'esta manera els comerços.

  

Parra ha assenyalat que «**hem arribat a l'acord que el pressupost que tenim actualment per a l'exercici 2020, com ha quedat desnaturalitzat perquè no es podrà realitzar part dels projectes que teníem previstos, hem decidit que es destine a mesures de dinamització del comerç local, així com a mesures dirigides a garantir la seguretat contra els contagis dins dels comerços una vegada puguen obrir**».

  

Finalment, Parra ha considerat que este consell va ser molt emotiu i solidari. A més, ha destacat com a important l'acord total de tots, així com la cohesió que en l'actualitat hi ha en el Consell Assessor de Comerç: «**Estem molt units com a consell i solament així podrem eixir d'esta situació**».

*   [](http://www.facebook.com/sharer.php?u=https://aytosagunto.es/va/actualitat/la-delegada-de-comerc-i-mercats-es-reunix-amb-el-consell-assessor-de-comerc-per-a-tracar-les-actuacions-per-la-crisi-sanitaria-i-economica/ "Facebook")
*   [](http://twitter.com/share?url=https://aytosagunto.es/va/actualitat/la-delegada-de-comerc-i-mercats-es-reunix-amb-el-consell-assessor-de-comerc-per-a-tracar-les-actuacions-per-la-crisi-sanitaria-i-economica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegada-de-comerc-i-mercats-es-reunix-amb-el-consell-assessor-de-comerc-per-a-tracar-les-actuacions-per-la-crisi-sanitaria-i-economica/ "Linked In")
*   [](mailto:?body=https://aytosagunto.es/va/actualitat/la-delegada-de-comerc-i-mercats-es-reunix-amb-el-consell-assessor-de-comerc-per-a-tracar-les-actuacions-per-la-crisi-sanitaria-i-economica/)